《借雪窦韵送超然居士赵表之时在泐潭》
宋代·释正觉

一口吸尽西江水，马师家风擢然起。
老庞俯伏嗣芳尘，古然今然谁如此。
超然道与若人交，南游浩意未相饶。
风清骨秀眼寒碧，玉井冰壶冻不消。
羌床孤卧净名室，无住无依脱虚溢。
渊然一默乃全提，不二门开肖当日。
佛事圆来作归想，出门歧路平如掌。
到家儿女独圞头，相对无言得真赏。